**Informatīvais ziņojums**

**“Par 2019.gada 28.maija Eiropas Savienības Konkurētspējas ministru padomē (pētniecība un kosmoss) izskatāmajiem Izglītības un zinātnes ministrijas kompetences jautājumiem”**

2019.gada 28.maijā Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmēpar pētniecības un kosmosa jautājumiem, kur tiks izskatīti šādi Izglītības un zinātnes ministrijas kompetences jautājumi:

**Kosmoss**

1. **Stiprinot Eiropas lomu kā uzticamu partneri pasaulē un veicinot starptautisko sadarbību, kosmosa diplomātija un sniedzot ieguldījumu globālas kosmosa pārvaldības veidošanā – politikas debates**

Kosmosa aktivitātes sākotnēji tika attīstītas, lai demonstrētu nāciju suverenitāti un tehnoloģisko izcilību. Šobrīd kosmosa dati un pakalpojumi ir nozīmīga mūsdienu dzīves sastāvdaļa: tie ļauj izmantot pakalpojumus, ko mēs šobrīd uzskatām par pašsaprotamiem, kā piemēram, pārbaudīt laikapstākļus vai saņemt pakalpojumus ārkārtējos gadījumos, piemēram dabas vai cilvēku izraisītās katastrofās. Kosmoss ir nozīmīgs instruments visām ES valstīm un ES kopumā un tas nodrošina lēmuma pieņēmējus ar tiem nepieciešamo informāciju, lai risinātu virkni izaicinājumu.

**Kosmosa ekonomika**

Kosmoss ir ilgtermiņa inovāciju veicinātājs un tas rada jaunas iespējas, lai risinātu globālos izaicinājumus, piemēram klimata pārmaiņas. Globālā kosmosa ekonomika 2017.gadā sasniedza 309 miljardu lielu apgrozījumu, vidēji augot pa 6,7% gadā. Apgrozījuma augums procentos ir gandrīz divreiz lielāks kā vidējā pasaules ekonomiskā attīstība gadā. Eiropā kosmosa industrija vēsturiski ir bijusi priekšplānā un kosmosa ekonomika joprojām lepojas ar akadēmisko un zinātnisko izcilību, šobrīd kosmosa sektors attīstās ļoti strauji un nozarē parādās jauni biznesa modeļi. Eiropas kosmosa sektors nodarbina vairāk kā 231 tūkst. profesionāļu ar vērtību vairāk kā 53 miljardi EUR 2017.gadā. Eiropa ražo trešdaļu no visiem pasaules satelītiem un 2016.gadā, saskaņā ar *Eurospace* datiem, kosmosa ražošana reģistrēja darījumus 8,2 miljardu EUR apjomā. Tomēr saskaņā ar Eiropas Investīciju bankas ziņojumu, Eiropas kosmosa sektoram ir risks palaist garām nākamo kosmosa inovāciju vilni, ja vien netiks nodrošinātas lielākas investīcijas jaunā kosmosa (*new space*)[[1]](#footnote-1)sektorā.

**Starptautiskā sadarbība**

Kosmosa aktivitātēm ir globāls raksturs. Tām bieži ir globāli mērķi un ietver apjomīgus un riskantus ieguldījumus, kurus nevar nosegt neviens investors vienatnē. Starptautiskā sadarbība turpina būt galvenais Eiropas kosmosa politikas faktors, jo daudzas problēmas ir kļuvušas globālas un var tikt risinātas tikai globālā līmenī, kā rezultātā kosmosa tehnoloģijas nodrošina nozīmīgu instrumentu kopumu šādu problēmu risināšanā. Ir atzīts, ka starptautiskā sadarbība ir nozīmīgs līdzeklis, lai stiprinātu Eiropas kosmosa sektoru. Savukārt Eiropas kosmosa sistēmu sadarbspēja un savietojamība ar citām sistēmām piedāvā daudz jaunu iespēju kosmosa balstīto pielietojumu attīstībai. Starptautisko standartu attīstība ļauj izmantot kosmosa pielietojumus no visas pasaules. Visbeidzot, attīstot ES sistēmas un industriju, tas paplašina ekonomiskos ieguvumus Eiropas kompānijām. Šāda sadarbība stiprina ES, arī kā globāla spēlētāja tēlu.

**Kosmosa diplomātija**

Kosmosa diplomātija ir jaunā sfēra, blakus kiberdiplomātijai un zinātnes diplomātijai. Šie trīs diplomātijas veidi ir savstarpēji saistīti un tiem ir jāsniedz ieguldījums diplomātisko instrumentu kopumam.

Kosmosa diplomātijai ir trīs galvenie uzdevumi:

* izmantot diplomātiju, lai īstenotu ES ar kosmosa jomu saistītos mērķus;
* diplomātijas izmantošana, lai nodrošinātu ES un to dalībvalstu kosmosa pakalpojumu pieejamību un ilgtspēju, kad tos nav iespējams nodrošināt pietiekamā daudzumā, kvalitātē vai atbilstošos apstākļos;
* ES kosmosa līdzekļu izmantošana, lai sekotu ES diplomātiskajiem mērķiem, kā piemēram, humānā palīdzība.

**Atbildīga uzvedība atklātā kosmosā**

Viens no izaicinājumiem ar ko saskaras starptautiskā sabiedrība pēdējo 50 gadu laikā ir nodrošināt, ka esošais normatīvais ietvars ir mūsdienīgs, ņemot vērā kosmosa sektora strauji mainīgo dabu. Kā eksistējošais ietvars risina aktuālos izaicinājumus kā kosmosa piesārņojuma samazināšana, kosmosa satiksmes uzraudzība un kosmosa izrakteņu iegūšana, ir jautājumi kas ir svarīgi ES un tās dalībvalstīm, lai nodrošinātu, ka atklātais kosmoss paliek par globālo kopīpašumu.

Tehnoloģiskā attīstība un jaunu spēlētāju paradīšanās pēdējos gados parāda, ka ES ir nepieciešama brīva pieeja veidot stratēģisko autonomiju kosmosā, kopā ar dalībvalstīm un citiem starptautiskajiem dalībniekiem, kā Eiropas Kosmosa aģentūra (turpmāk – EKA).

**Noslēgums**

Starptautiskā sadarbība šobrīd ir daudz svarīgāka, kā jebkad iepriekš. Tā ne tikai piedāvā ES ieguvumus ekonomikā, tehnoloģijās un zinātnē, bet arī sniedz ieguldījumu globālās ekonomikas labklājībā. Augošā politiskā un komerciālā interese par kosmosu pieprasa, ka ES integrē kosmosa politiku starptautiskā arēnā un proaktīvi iesaistās diskusijās par globālo kosmosa pārvaldību. Rumānijas prezidentūra pauž, ka jāapstiprina globāla un visaptveroša pieeja, kur tiek ņemti vērā visi aspekti, kā pieaugošas investīcijas kosmosa nozarē, Eiropas autonomijas kosmosā stiprināšana un lielākas Eiropas industrijas (partnerības) un iedzīvotāju iesaiste kosmosa pārvaldībā.

**Diskusijas jautājumi:**

Ņemot vērā esošo kontekstu, dalībvalstis ir aicinātas izteikties par šādiem jautājumiem:

1. *Kā kosmosa iniciatīvas īstenotas lokālā, reģionālā, nacionālā un Eiropas līmenī var tikt labāk koordinētas un veicinātas, lai gūtu pārliecību, ka tās paplašinās un tām piemīt ķēdes reakcija gan Eiropas ekonomikā, gan globāli?*

1. Eiropai ir jāreaģē ātri un jādefinē tās ambīcijas tādās jomās, kā kosmosa resursu izmantošana, kosmosa loģistika un transports, kosmosa atkritumi un drošība kosmosā. *Kā dalībvalstis varētu strādāt kopā, lai definētu ES ambīcijas kosmosā un apvienot un stiprināt Eiropas globālo lomu? Kāds varētu būt ES ieguldījums iepriekšminētajās jomās?*

**Latvijas pozīcija**

Atbildot uz pirmo jautājumu, Latvija uzskata, ka ir labāk jāizplata informācija par kosmosa iniciatīvām, kas ir īstenotas lokālā, reģionālā, nacionālā un Eiropas līmenī. Šim nolūkam būtu jārada specifiska kosmosa iniciatīvu sasniegto rezultātu izplatīšanas labā prakse, kas nodrošinātu, ka kosmosa iniciatīvu rezultāti ne tikai sasniedz šauru kosmosa kopienu un zinātnisko sabiedrību, bet arī lēmumu pieņēmējus un sabiedrību kopumā. Vairāk būtu jāstrādā pie atbilstošu komunikācijas aktivitāšu īstenošanas, kas sasniedz dažādas auditorijas un izmanto plašus komunikācijas kanālus, kā sociālie mediji, TV, radio un drukātie mediji. Vienotas pieejas izmantošanai ir jāizvērtē atsevišķa tiešsaistes rīka izveidi un jāizstrādā vienoti kritēriji informācijas atspoguļošanai dažādām auditorijām saprotamā valodā un ērti uztveramā veidā.

Atbildot uz otro jautājumu, Latvijas ieskatā ES būtu jāturpina aktīvi darboties Apvienoto Nāciju Organizācijas (ANO) un Ekonomikās sadarbības un attīstības organizācijas (OECD) veidotajās struktūrās un grupās, lai aktīvi paustu Eiropas nostāju par kosmosa globālajām problēmām un izaicinājumiem, kā piemēram kosmosa atkritumi. Vienlaikus Eiropas Komisijai (turpmāk - EK) būtu jārada atbilstošs mehānisms, lai efektīvi un ātri apkopotu dalībvalstu nostāju par būtiskākajiem kosmosa izmantošanas jautājumiem. Latvija norāda, ka ES, kā vienai no pasaules kosmosa lielvarām ir jānodrošina līdzvērtīga ES iesaiste un līdzdalība visos svarīgākajos globālajos kosmosa jautājumos.

1. **Eiropas Kosmosa politika – gatavošanās Kosmosa padomei – viedokļu apmaiņa**

Eiropa – ES, EKA un to dalībvalstis un citi Eiropas partneri ir guvuši iezvērojumus panākumus kosmosa jomā ar revolucionārām tehnoloģijām, pielietojumiem, kas balstīti kosmosa datos, zinātnes un izpētes programmām un misijām.

Kosmoss ir būtisks sektors, kas stiprina politiku ieviešanu un Eiropas iesaisti globālajās iniciatīvās un veido jaunas biznesa iespējas, kas veicina ekonomisko izaugsmi, dzīves kvalitāti un ilgtspējīgu attīstību. Eiropas kapacitāte izmantot un gūt pieeju kosmosam ir absolūti nepieciešama, lai risinātu globālos izaicinājumus, kā piemēram humanitārās krīzes un nodrošinātu aktīvu un sabiedrības drošību un drošumu. Kosmosa izmantošana nākamajām paaudzēm ir jāveicina un jāsaglabā, ņemot vērā, ka neviena valsts vienatnē nevar stāties pretī eksistējošajiem izaicinājumiem vai pilnībā aptvert visas pieejamās iespējas.

Pēdējos gados daudzi dalībnieki pasaulē – jaunās valstis un privātas kompānijas ir iesaistījušās kosmosa sektorā, kas ir rezultējies ar konkurences palielināšanos globālajā arēnā. Lai nodrošinātu atbilstošu Eiropas atbildi, ir nepieciešama kopēja, spēcīga un saskaņota rīcība ar visu Eiropas kosmosa dalībnieku iesaisti. Vienlaikus ir svarīgi stiprināt Eiropas kosmosa industrijas inovāciju spējas ar mērķi piedāvāt jaunus risinājumus kosmosa nozarē, kā arī meklēt labākās sinerģijas starp nacionālo, starpvaldību un pārnacionālo ietvaru.

**Diskusijas jautājumi:**

Kosmoss ir virzītājspēks plaša spektra aktivitātēm, sākot no fundamentālās pētniecības, līdz sociāliem un ekonomiskiem pielietojumiem, drošībai un aizsardzībai un sniedz ieguldījumu plaša spektra politiskajām prioritātēm, kā klimata pārmaiņas, lauksaimniecība, transports un digitālie jautājumi. Vēl jo vairāk, kosmoss ir ilgtermiņa inovāciju virzītājs un piedāvā jaunas iespējas, lai risinātu globālos izaicinājumus. Šajā kontekstā dalībvalstu delegācijas tiek aicinātas atbildēt uz šādu jautājumu:

*Kādi būtu vissteidzamākie jautājumi, kas jārisina Kosmosa padomei nākotnē? Balstoties uz šiem steidzamajiem jautājumiem, kā mēs varam stiprināt kopēju Eiropas skatījumu uz kosmosa politiku un stratēģiskiem jautājumiem?*

**Latvijas pozīcija**

Atbildot uz Kosmosa padomes izvirzīto jautājumu, Latvija ieskatā vissteidzamākie jautājumi, kas jārisina nākotnē Kosmosa padomei ir kosmosa nozares virzīšanās uz līdzsvarotu un integrētu nozares attīstību visā Eiropā. Latvija redz ES kosmosa programmu ietekmi kā nozīmīgu faktoru gan industriālās politikas, gan digitālās programmas attīstītāju. Ņemot vērā, ka kosmosa ekonomikas izaugsme ietver arī modernāko tehnoloģiju attīstību, augstas pievienotas vērtības produktu un pakalpojumu, kā arī augsti kvalificēta darba spēka radīšanu, tās sekmes ir katras dalībvalsts interesēs, jo veicina ilgtspējīgu izaugsmi un labklājību.

Tādēļ jo īpaši svarīgi ir attīstīt dažādus riska kapitāla un agrīnās “biznesa eņģeļu” investīcijas kosmosa industrijai, kas ņemot vērā augošās kosmosa nozares izaugsmes prognozes un krītošās cenas nesējraķešu pakalpojumiem, paredzams, ka arvien vairāk kompāniju pievērsīsies kosmosa nozarei. Pieaugot privāto investīciju apjomam kosmosa nozarē, pieaugs arī dažādi biznesa modeļi un veidosies jaunuzņēmumi, kuru darbība ir jāatbalsta ar plašu inkubatoru, inovāciju balvu un biznesa akcelerācijas programmu palīdzību.

Latvija uzskata, ka esošie ietvari un formāti ir pietiekami efektīvi, lai veidotu kopēju Eiropas skatījumu par kosmosa politiku un stratēģiskiem jautājumiem.

1. **Padomes secinājumu projekts par “Kosmoss kā virzītājspēks” – apstiprināšana**

Rumānijas prezidentūra sadarbībā ar Eiropas Kosmosa aģentūru ir izstrādājusi un 2019.gada 28.maija ES Konkurētspējas ministru padomes sanāksmes laikā par kosmosa politikas attīstību atbildīgos ministrus aicinās apstiprināt Padomes secinājumu projektu par “Kosmoss kā virzītājspēks”.

Padomes secinājumi ir uzskatāmi par ES un Eiropas Kosmosa aģentūras (EKA) prezidentūras un dalībvalstu kopējo politisko nostāju un nākotnes redzējumu kosmosa nozarē. Padomes secinājumi ietver Eiropas kosmosa industrijas turpmākos izaicinājumus un uzsver dalībvalstu prioritātes kā arī pamatprincipu, ka Eiropas kosmosa politikas īstenošanai jānotiek ciešā dialogā un sadarbībā ar ES dalībvalstīm, industriju un Eiropas Kosmosa aģentūru.

Līdzīga satura EKA rezolūciju plāno apstiprināt arī EKA padome.

Padomes secinājumu projektsuzsver kosmosa nozīmīgo lomu, kā sabiedrības un ekonomikas virzītājspēku, kas paplašina zināšanu robežas, it īpaši zinātnē, tehnoloģijās un pielietojumos, un atbalsta lēmumu pieņēmējus, izstrādājot, īstenojot un uzraugot virkni nozaru politiku, it īpaši, enerģētiku, veselību, vidi, klimata pārmaiņas, ANO ilgtspējīgas attīstības programmu 2030.gadam un ilgtspējīgas attīstības mērķus, transportu, jūrniecību, lauksaimniecību, kultūras mantojumu, digitalizāciju, drošību un aizsardzību. Padomes secinājumi pasvītro, ka kosmoss sniedz ieguldījumu globālajiem un sabiedrības izaicinājumiem un sekmē Eiropas globālo lomu kosmosa politikā. Kosmoss spēlē būtisku lomu Eiropas autonomijā, kā arī globālajā diplomātijā, iemiesojot Eiropas identitāti un iedvesmojot, un motivējot jauno paaudzi.

Vienlaikus secinājumi atzīst, ka kosmosa sistēmu radīto pielietojumu izmantošanas izplatībai ir nepieciešams labāks līdzsvars dažādos ģeogrāfiskos apgabalos, ES un EKA dalībvalstīs, lietotāju kategorijās un ekonomiskajos sektoros, un uzskata, ka pastāv būtiskas iespējas, lai sekmētu ekonomisko izaugsmi un inovācijas no plašākas kosmosa balstīto pielietojumus izplatības. Visbeidzot tie atbalsta inovatīva un konkurētspējīga Eiropas augšupejā (*upstream*)[[2]](#footnote-2) un lejupēja (*downstream*)[[3]](#footnote-3) sektora attīstību un visplašākā iespējamā kosmosa datu, informācijas un pakalpojumu izmantošanu.

**Latvijas pozīcija**

Latvija atbalsta ES Konkurētspējas ministru padomes secinājumu projekta apstiprināšanu par “Kosmoss kā virzītājspēks”. Padomes secinājumi ietver Eiropas kosmosa industrijas turpmākos izaicinājumus un uzsver dalībvalstu prioritātes kā arī pamatprincipu, ka Eiropas kosmosa politikas īstenošanai jānotiek ciešā dialogā un sadarbībā ar ES dalībvalstīm, industriju un EKA.

Latvija uzskata, ka īpaši svarīgas ir aktivitātes, kas vērstas uz kosmosa datu izmantošanu tautsaimniecības nozarēs un uzņēmējdarbībā un kapacitātes stiprināšanu kosmosa jomā, izpratnes veidošanu, kosmosa nozares jaunizveidoto uzņēmumu attīstību un nepieciešamību nodrošināt pieeju riska kapitāla finansējumam to attīstībai. Tas ļautu attīstīt inovatīvus risinājumus kosmosa sektorā un radīt jaunas ar augstu pievienoto vērtību darbavietas. Būtiski ir veidot sektorpolitikas tā, lai veicinātu kosmosa datu izmantošanu, jo dati ne tikai veicina attīstību un konkurētspēju, bet palīdz nodrošināt dažādas gala lietotāju kopienas ar precīzāku un adekvātāku informāciju.

Latvijai ir būtiski, lai kosmosa programmas sniedz ieguvumus arī mazāk attīstītajiem ES pierobežas reģioniem, stiprinot drošību, īpaši ES kopējās robežsardzes un krasta apsardzes kontekstā, kā arī nodrošinot iespējas uzņēmējdarbībai un pētniecībai.

Latvija uzskata, ka Eiropas kosmosa pamatprogrammu *Copernicus* un *Galileo*/EGNOS turpmākā attīstība un ekspluatēšana ir jāpaliek galvenajai prioritātei, lai nodrošinātu iespējami kvalitatīvus zemes novērošanas un satelītnavigācijas pakalpojumus dažādās Eiropas tautsaimniecības sektorpolitikās un sabiedrībai kopumā.

Latvija atbalsta Kosmosa padomes neformālo raksturu, kas ir atvērts plašākai ieinteresēto grupu dalībai, un tās dalībnieku kodolu veido visas attiecīgās EKA un ES dalībvalstis, EK un EKA. Tomēr, sanāksmēm jānotiek tad, kad diskusiju jautājumi ir sasnieguši noteiktu “brieduma pakāpi”, proti, dienaskārtībai ir jābūt noteicošajam faktoram, kas nosaka sanāksmju regularitāti.

**Pētniecība**

1. **Pētniecība un inovācijas kā konkurētspējīgākas ES virzošais spēks – politikas debates.**

ES tika izveidota un ir attīstījusies balstoties uz virkni kopējiem mērķiem un principiem, kas tiek īstenotas noteiktu Eiropas politiku ietvaros. ES konkurētspēja balstās uz pilnībā funkcionējošu vienoto tirgu, kas paļaujas uz spēju atbilstoši integrēt tās tehnoloģisko progresu, lai pielāgotos esošajai realitātei un būtu spējīga paredzēt nākotnes attīstību un izaicinājumus.

Esošajā ekonomiskajā kontekstā, ES saskaras ar jauniem un patstāvīgiem izaicinājumiem, kas pieprasa ātru kopēju ES līmeņa reakciju.

Pētniecība un inovācija (P&I) ir nozīmīgs faktors, lai risinātu šos izaicinājumus. P&I nodrošina nepieciešamos priekšnosacījumus un ceļu uz ilgtspējīgu ES ekonomikas un sabiedrības transformāciju. Lai virzītos uz vairāk konkurētspējīgu Eiropu, spējīgai ātri reaģēt uz globālajiem sociālajiem, ekonomiskajiem un vides izaicinājumiem, ES un tās dalībvalstīm ir jāinvestē P&I, izglītībā un adekvātā pētniecības infrastruktūrā. Kopā ar Eiropas industriju, ES un dalībvalstīm ir jāsadarbojas, lai investētu un fokusētu resursus un prasmes uz nākotnes tehnoloģiju izmantošanu orientētā pētniecībā un inovāciju projektiem.

EK piedāvāja piešķirt 100 miljardus EUR P&I nākamajā ES daudzgadu budžetā, programmas Apvārsnis Eiropa ietvaros. Tai pašā laikā ES Kohēzijas politika fondi turpinās atbalstīt inovācijas visos Eiropas reģionos. Lai būtu iespējams īstenot mērķus, kas veicami ES līmenī P&I, augsta līmeņa apņēmība ir nepieciešama gan no ES, gan dalībvalstīm, lai atraisītu visu Eiropas potenciālu P&I.

**Diskusijas jautājumi:**

*Ievērojot visus izaicinājumus, kas mūs sagaida, kādas ir galvenās stratēģiskās izvēles, lai nodrošinātu to, ka P&I ir spēcīgs virzītājs uz augstāku konkurētspēju ES?*

**Latvijas pozīcija**

Latvija pievienojas atziņai, ka galvenais ceļš virzībai uz ES ekonomisko transformāciju ir pilnvērtīga P&I potenciāla izmantošanu. Līdz ar to, ir svarīgi, ka visas ES valstis nosaka P&I par politisko prioritāti, paredzot atbilstošu finansējumu, tajā skaitā nacionālā līmenī. Vienlaikus ir jāņem vēra pastāvošā P&I plaisa starp “jaunajām” un “vecajām” ES dalībvalstīm esošās P&I programmas Apvārsnis 2020 un nākamās programmas Apvārsnis Eiropa kontekstā.

Latvija piekrīt, ka ES un tās dalībvalstīm sadarbībā ar industriju ir jānodrošina investīcijas uz nākotnes tehnoloģiju izmantošanu orientētā pētniecībā un inovācijām. Tomēr šajā procesā ir jāņem vērā ES ietvaros pastāvošā dažāda gatavība iesaistīties izaicinājumu risināšanā. Jaunajām ES dalībvalstīm ir jāstrādā, lai tuvotos ES attīstīto valstu pētniecības izcilībai. Nerisinot šo problēmu pastāv ievērojams risks inovāciju plaisas palielināšanai starp ES valstīm un reģioniem, it īpaši “jaunajām” un “vecajām” ES dalībvalstīm.

Latvijai ir svarīgi, lai nākamā pētniecības un inovāciju ietvarprogramma “Apvārsnis Eiropa” būtu regulēta tā, lai mazinātu inovāciju plaisu starp Eiropas Savienības dalībvalstīm. Latvija aicina mazināt informācijas plaisu starp citām Eiropas Savienības Padomēm un nodrošināt, ka diskusijas par ietvarprogramma “Apvārsnis Eiropa” tiek nodrošinātas plašākā mērogā, piemēram, iesaistot lauksaimniecības un zivsaimniecības ministrus.

Latvija uzskata, ka ir nepieciešams strādāt pie pasākumiem, kas stimulē un atvieglo P&I infrastruktūras pieejamību un koplietošanu Eiropas industrijai gan nacionālā un reģionālā (piemēram, Baltijas jūras reģions), gan ES mērogā, lai nodrošinātu maksimālu atdevi no ieguldītajiem līdzekļiem infrastruktūras modernizācijā. Svarīgi arī attīstīt nepieciešamās prasmes, lai industrija spētu pilnvērtīgi izmantot koplietošanas infrastruktūru.

Latvija uzskata, ka P&I ir jāveicina ES pāreja uz oglekļa mazietilpīgu un klimatnoturīgu attīstību. Pāreja uz oglekļa mazietilpīgu attīstību dos iespējas ES uzņēmumiem kļūt par līderiem zemu un nulles emisiju tehnoloģiju un pakalpojumu jomā. ES būtu jāstrādā pie jaunu zemu emisiju industriju attīstības ar P&I palīdzību, kas stiprinās ES konkurētspēju.

Visbeidzot Latvijas ieskatā ir būtiski nodrošināt partnerību ar trešajām valstīm, ievērojot ES valstu sadarbības prioritātes, kā arī jau eksistējošos sadarbības tīklus, lai, piemēram, veicinātu ES zinātnieku atgriešanos Eiropā. Latvija arī uzsver, ka risinot nākotnes izaicinājumus īpaši svarīga loma ir sociālajām un humanitārajām zinātnēm, nodrošinot nepieciešamo analītisko informāciju un ieskatu dažādās ES politikās.

**Citi jautājumi:**

1. **Nākamās prezidējošās valsts darba programma – Somijas delegācijas sniegta informācija**.

Somijas delegācija sniegs informāciju par prioritātēm pētniecības un kosmosa jomā 2019.gada otrajā pusgadā.

**Latvijas delegācija:**

Delegācijas vadītāja: **Līga Lejiņa**, Izglītības un zinātnes ministrijas valsts sekretāre.

Delegācijas dalībnieki: **Alise Balode**, vēstniece, Latvijas Republikas pastāvīgā pārstāvja Eiropas Savienībā vietniece;

**Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vizē: valsts sekretāre Līga Lejiņa

Karolis

[Kaspars.karolis@izm.gov.lv](mailto:Kaspars.karolis@izm.gov.lv)

67047996

1. Pasaulē arvien vairāk institūcijas un valstis iesaistās kosmosa industrijas aktivitātēs. ASV šim fenomenam ir radies jauns termins “New space”, ar kuru tiek raksturota kosmosa nozares jaunās tendences un kas ietver jaunu kosmosa uzņēmumu dibināšanu ar lielu privātā kapitāla iesaisti, jaunu pieeju un tehnoloģiju izmantošanu, un to visu raksturo konverģence ar informācijas un komunikācijas tehnoloģijām. Lielās satelīt sistēmas uz mini, mikro un nano satelītu bāzes ir pamats “New space” fenomenam. [↑](#footnote-ref-1)
2. upstream market jeb augšupējais tirgus, kas iekļauj tehnoloģijas, kas pašas izmantojamas kosmosā vai iekārtu nogādei kosmosā, tai skaitā datu iegūšana un primārā apstrāde izmantojot šīs iekārtas [↑](#footnote-ref-2)
3. *downstream market* jeb lejupējais tirgus, kas iekļauj tehnoloģijas, pielietojumus un pakalpojumus, kas saistītas ar kosmosā iegūto datu, signālu un attēlu tālāku apstrādi un izmantošanu. [↑](#footnote-ref-3)